Nissan 350Z

Το Nissan 350Z (επίσημος κωδικός εργοστασίου: Z33) ήταν ένα σπορ αυτοκίνητο που κατασκευαζόταν από την ιαπωνική αυτοκινητοβιομηχανία Nissan, από τον Ιούνιο του 2002 έως το 2009. Αντικατέστησε το Nissan 300ZX και υπήρξε η πέμπτη γενιά από τη θρυλική σειρά «Ζ» που ξεκίνησε με το κλασικό Datsun 240Z το 1969. Ειδικότερα στην Ιαπωνία διατέθηκε ως Nissan Fairlady Z33. Αντικαταστάθηκε στα τέλη του 2008 από το Nissan 370Z.

 Εξέλιξη και παρουσίαση 

Μετά τη διακοπή της εξαγωγής του Nissan 300ZX στις ΗΠΑ το 1996, η διοίκηση της Nissan προσπάθησε επειγόντως να διατηρήσει ζωντανό το όνομα «Ζ», δημιουργώντας το επόμενο έτος ένα νέο μοντέλο, με αρχικό κωδικό 240Z, για να πάρει τη θέση του. Το καινούριο 240Z σχεδιάστηκε και εξελίχθηκε από το τμήμα σχεδιασμού της Βόρειας Αμερικής, στον ελεύθερο χρόνο τους από την κύρια εργασία. Το πρωτότυπο 240Z Concept παρουσιάστηκε στο North American International Auto Show στο Ντιτρόιτ τον Ιανουάριο του 1999, έχοντας μάλιστα το εντυπωσιακό πορτοκαλί εξωτερικό χρώμα που διατηρήθηκε και στο 350Z παραγωγής και γνώρισε μεγάλη εμπορική απήχηση ως χρώμα.

Ο Yutaka Katayama, γνωστός ως «ο πατέρας της Σειράς Z», έδειξε κάποια αρχικά σχέδια στο ακροατήριο, ενώ λάμβανε ένα βραβείο στον τομέα των κινητήρων εσωτερικής καύσης. Ωστόσο, η αισθητική εμφάνιση των νέων «240Z» δεν είχε εγκριθεί από τον δημιουργό του πρωτοτύπου «240Z», Esihiko Matsui, ο οποίος το είχε συγκρίνει με τα μοντέλα Nissan Bluebird και Nissan Leopard. Επιπλέον, ο κινητήρας του αρχικού 240Z Concept (που είχε προέλθει από το Nissan Altima) ήταν 4-κύλινδρος 2.4 λίτρων, με ισχύ 200 hp (150 kW) και ροπή 180 lb·ft (244 N·m) - νούμερα σαφώς ανεπαρκή για τα δεδομένα των σύγχρονων σπορ αυτοκινήτων.

Ως αποτέλεσμα, δημιουργήθηκε ένα νέο πρωτότυπο και παρουσιάστηκε στο Σαλόνι Αυτοκινήτου του Ντιτρόιτ τον Ιανουάριο του 2001, ως «Z Concept». Είχε υποστεί αλλαγές στο σχεδιασμό και έφερε έναν ισχυρότερο κινητήρα V6 3.5 λίτρων, τον «VQ35DE», κυβισμού 3.498 cm³ και ισχύος 280 hp στις 6.200 στροφές το λεπτό. Από τον κυβισμό του κινητήρα, προήλθε και το όνομα του μοντέλου: 350Z.

 Εκδόσεις 

Τελικώς, η μαζική παραγωγή του 350Z ξεκίνησε το 2002 και κυκλοφόρησε πρώτα στην Ιαπωνία τον Ιούλιο, ως μοντέλο 2003. Το πρώτο έτος προσφερόταν αποκλειστικά ως κουπέ.

Ειδικότερα στις ΗΠΑ, παρουσιάστηκε στις 20 Αυγούστου 2002, ως μοντέλο της σεζόν (model year) του 2003, και η εκδοχή coupé προσφερόταν στις εξής εκδόσεις:

 350Z (Base)
 Enthusiast
 Performance (έως το 2005)
 Touring
 Grand Touring (2006 - 2009)
 Track

Οι εκδόσεις Performance, Touring και Track, μπορούσαν να παραγγελθούν και με σύστημα δορυφορικής πλοήγησης με DVD. Στην Ευρώπη διατέθηκε μόνο η κορυφαία έκδοση Track, αν και στην πράξη αναφερόταν επίσημα ως «350Ζ» σκέτο. Το επίπεδο εξοπλισμού Track έφερε ζάντες ελαφρού κράματος και φρένα Brembo, αλλά η ρύθμιση της ανάρτησης ήταν κοινή με όλα τα άλλα coupe.

Το καλοκαίρι του 2003 προστέθηκε και μία εκδοχή roadster, που ήταν καμπριολέ με ηλεκτρικά αναδιπλούμενη υφασμάτινη οροφή και με γυάλινο θερμαινόμενο πίσω παρμπρίζ. Στην Αμερική, το roadster διατέθηκε στις εκδόσεις Enthusiast και Touring, ενώ στην Ευρώπη διατέθηκε επίσης αποκλειστικά ως Track. Σημειωτέον ότι στην Ευρώπη και οι δύο εκδοχές αμαξώματος άρχισαν να εξάγονται ταυτόχρονα, λόγω μεγάλης καθυστέρησης μέχρι να αρχίσει να διατίθεται το μοντέλο στην ήπειρο αυτή. Ενδεικτικώς, στη Γερμανία το Nissan 350Z κυκλοφόρησε για πρώτη φορά μόλις τον Οκτώβριο του 2003 και με βασική τιμή τότε στα 33.850 ευρώ.

 Επιδόσεις 

 Κινητήρας: VQ35DE 3.498 cm³ βενζίνης.
 Καύσιμο: Super Plus αμόλυβδη.
 Μέση κατανάλωση: 12 λίτρα στα 100 χιλιόμετρα.
 Ισχύς: 206 kW (280 hp) στις 6.200 στροφές το λεπτό.
 Ροπή: 363 N·m στις 4.800 στροφές το λεπτό.
 Επιτάχυνση 0–100 km/h: 5,9 δευτερόλεπτα.
 Μέγιστη ταχύτητα: 250 km/h, ηλεκτρονικά περιορισμένη.

Ειδικότερα η έκδοση 35th Anniversary Edition του 2005 απέδιδε 300 hp στις 6.800 στροφές το λεπτό, πάντα όμως με ηλεκτρονικό κόφτη της τελικής στα 250 km/h, όπως και σε όλα τα 350Z. Μοναδική εξαίρεση ήταν όσα 350Z κυκλοφόρησαν στην Ιαπωνία, τα οποία και έφεραν κόφτη της τελικής ταχύτητας στα 180 km/h, όπως συμβαίνει και με όλα τα εγχώρια μοντέλα της ιαπωνικής αγοράς, λόγω της νομοθεσίας της χώρας.

 Ανανέωση του 2007 

Για την σεζόν (model year) του 2007, το 350Z υπέστη σημαντικές βελτιώσεις. Ο κινητήρας VQ35DE V6 αντικαταστάθηκε από έναν καινούριο, τον VQ35HR, επίσης V6 3.5 λίτρων. Απέδιδε ισχύ 228 kW (306 hp) στις 6.800 στροφές το λεπτό και είχε ροπή 363 N·m (268 ft·lbf) στις 4.800 στροφές το λεπτό. Η επιτάχυνση 0–100 km/h είχε βελτιωθεί οριακά και ήταν 5,7 δευτερόλεπτα, ενώ η τελική ταχύτητα ήταν πάλι ηλεκτρονικά περιορισμένη στα 250 km/h. Το καπό επανασχεδιάστηκε, θυμίζοντας κάπως το κλασικό Nissan 240Z.

Στην Αμερική, τα επίπεδα εξοπλισμού περιορίστηκαν στα 350Z (Base / βασική έκδοση), Enthusiast, Touring και Grand Touring, ενώ στην Ευρώπη διατηρήθηκε το αποκλειστικό κορυφαίο επίπεδο εξοπλισμού Track.

 Αντικατάσταση του 350Ζ 

Το 350Ζ coupé τελικώς αντικαταστάθηκε από το Nissan 370Z τον Δεκέμβριο του 2008, για τη σεζόν του 2009, ενώ το roadster το καλοκαίρι του 2010.

 Βιβλιογραφία 
 Brian Long. (2004), Nissan 300ZX and 350Z: The Z-car story: Veloce. ISBN 1-904788-04-1.
 Ron Sessions. (2002) Lust, Then Love: The Story of the New Z: Publications International. ISBN 0-7853-7568-6.
 Joachim Kuch: Nissan seit 1933. Motorbuch Verlag, Stuttgart 2005, ISBN 3-613-02491-8.

 Εξωτερικοί σύνδεσμοι 

 2003-2009 Nissan 350Z: Overview

350Z
Κατηγορία:Σπορ αυτοκίνητα
Κατηγορία:Αυτοκίνητα ράλλυ